Kažimír, Peter, guvernér Národnej banky Slovenska (2022-06-17):
Ďakujem, pán podpredseda, ešte raz za udelenie slova. Dámy a páni, hneď na úvod by som prešiel k hlavnému posolstvu správy. Tým je, že finančná stabilita je vysoká a domáci finančný sektor ostáva pevným pilierom našej ekonomiky. Ani dva roky pandémie jeho situáciu nijako nezhoršili. Od predchádzajúcej správy však pribudli viaceré nové riziká, a to najmä externého charakteru. Hovoríme najmä o vojne na Ukrajine a o inflácii vrátane prudkého nárastu cien energií a materiálov. Keďže ide o fenomény, ktoré sme tu v posledných minimálne dvoch dekádach nemali, väčšina ľudí ani podnikov na Slovensku nemá s nimi žiadnu skúsenosť a to, samozrejme, vyvoláva značnú neistotu. Zároveň pri pohľade na aktuálne trendy vidíme aj určitú dvojkoľajnosť. Na jednej strane vidíme neistoty a riziko spomalenia ekonomiky, na strane druhej sme boli v uplynulých mesiacoch svedkami rekordného rastu cien bývania a zrýchľujúceho sa tempa rastu hypoték a úverov na bývanie. Zrýchľoval sa rast aj úverov podnikom a na oba tieto protichodné fenomény sme sa detailne v správe aj pozreli. Dovoľte mi teda najprv sústrediť sa na riziká pre ďalší vývoj. Zásadnou zmenou oproti minulosti je práve spomenutá inflácia. Z pohľadu finančnej stability ide o pomerne komplexný fenomén. Vyžaduje si pomerne detailnú analýzu a diskusiu, aby mohla byť prípadná pomoc ľuďom a podnikom čo najefektívnejšia. Simulácia vývoja vyššej inflácie a nárastu úrokových sadzieb na najbližšie roky ukazuje, že domácnostiam a podnikom, ktorým výdavky rástli rýchlejšie ako príjmy alebo tržby, sa môže splácanie dlhov veľmi skomplikovať. Na druhej strane približne v polovici domácností môžu príjmy vzrásť rýchlejšie ako výdavky a ich finančná situácia sa v porovnaní s aktuálnym stavom môže dokonca zlepšiť. Špecifikom inflácie je však aj to, že efekt je postupný. To dáva domácnostiam možnosť zmierniť nepriaznivé vplyvy, ak si budú priebežne sledovať svoje rodinné financie a v prípade potreby včas upravia svoje výdavky. Nepriaznivejšiemu vplyvu môžu čeliť ale najmä podniky. Mnohé z nich sú aktuálne pomerne výrazne zasiahnuté prudkým rastom cien energií a materiálov a hrozí im aj oslabenie dopytu. Viaceré sa navyše ešte celkom nespamätali z koronakrízy a sú preto zraniteľnejšie voči novým šokom. Podobne ako v pandémii, aj teraz bude kľúčové najmä to, ako sa podniky novým podmienkam prispôsobia. Časť z nich prenesie rastúce náklady do cien výstupov, časť sa však môže dostať do vážnych finančných problémov. Podľa našich odhadov sa do zhoršenej finančnej situácie môže v priebehu troch rokov dostať približne 17 %, to znamená skoro jedna pätina úverov podnikom. Zlyhať by mohla následne asi tretina z nich, teda odhadom 6 % celkových úverov. V sektore domácností je situácia lepšia. Aj tu sa však istá časť domácností, približne 5 %, môže dostať do situácie, keď im príjmy nebudú postačovať na krytie životných nákladov a splátok. Riziko nesplácania môže výraznejšie vzrásť najmä pri spotrebiteľských úveroch. Dovoľte mi teraz sústrediť sa na trh s bývaním a jeho financovanie. Ako som už spomínal, hypotéky a ceny nehnuteľností dynamicky rastú. Na tieto riziká nás spolu s ďalšími šiestimi krajinami upozornil aj Európsky výbor pre systémové riziká, ktorý v tejto oblasti vydal pre Slovensko tzv. varovanie. Zvyšovanie cien nehnuteľností pritom výrazne predbieha príjmy. To má vplyv na dostupnosť bývania, ktorá začala rýchlo klesať. Predpokladáme, že najviac zasiahnutými budú najmä nižšie príjmové skupiny. Z tohto pohľadu vnímame pozitívne aj posun v oblasti štátom podporovaných nájomných bytov, k čomu nás vyzýva aj samotný Európsky výbor pre systémové riziká. Národná banka Slovenska v priebehu minulého roku upozorňovala na to, že rizikovou črtou rýchleho rastu hypoték je najmä rastúci podiel hypoték presahujúcich do vysokého veku klientov. Vzhľadom na zvýraznenie rizikových trendov v tejto oblasti, ktoré sme videli v uplynulom období, sme spustili legislatívny proces, ktorého predmetom je úprava maximálnej zadlženosti klientov v strednom a vyššom veku. Návrh už bol verejne komunikovaný a práve v týchto dňoch k tomu končí medzirezortné pripomienkové konanie. Ide najmä o preventívnu úpravu. V NBS máme detailné údaje, ktoré nám umožnili navrhnúť úpravu tak, aby výraznejšie neobmedzila dostupnosť úverov, ale zároveň efektívne zabránila tomu, aby ľudia odchádzali do dôchodku s nadmernými dlhmi. Vychádzame z toho, že dnes ešte pristupujú viaceré banky k týmto hypotékam a úverom na bývanie relatívne zodpovedne, ale silný konkurenčný tlak ich núti postupne uvoľňovať štandardy, čomu chceme do budúcna zabrániť. Národná banka Slovenska však nemá vo svojej DNA zapísané, že opatrenia treba vždy len sprísňovať, hoci naše kroky v uplynulých rokoch rýchleho rastu úverov by mohli naznačovať opak. Týka sa to najmä oblastí, kde uvoľnenie môže priniesť preukázateľné zlepšenie situácie domácností, ako je napríklad podpora ľudí pri obnove domov podľa princípov tzv. zeleného bývania. Ruka v ruke s úpravou podmienok pre hypotéky zasahujúce do dôchodkového veku preto prinášame aj isté uvoľnenie podmienok pri tzv. zelených úveroch. Vďaka tomu bude možné jednoduchšie financovať obnovu rodinných domov z Plánu obnovy a odolnosti Slovenskej republiky, vďaka čomu sa ľuďom znížia náklady na energie. Vzhľadom na uvedené riziká je dôležité, že banky aj poisťovne zostávajú ziskové a kapitálovo silné. Kapitálová primeranosť bánk presiahla 20 %. Zisk bánk počas prvého štvrťroka tohto roku medziročne mierne vzrástol, asi o 8 %, hoci naďalej mierne zaostáva za mediánom Európskej únie. Bankový sektor naďalej disponuje dostatočnými voľnými kapitálovými rezervami, aby mohol pokračovať vo financovaní ekonomiky. Mierne stúpla aj ziskovosť poisťovní, ktorá, naopak, zostáva z pohľadu Európskej únie medzi najvyššími v Európe. Odolnosť bánk potvrdilo aj stresové testovanie. V poslednej kapitole správy sme sa hlbšie pozreli aj na jednu zaujímavú tému, ktorou je rizikovo-výnosový profil investícií dôchodkových fondov. Ukazuje sa, že podiel akciovej zložky postupne dlhodobo rastie. Tento trend bude navyše pravdepodobne ďalej pokračovať, keďže mladí sporitelia väčšinou preferujú najmä tento typ sporenia. Na druhej strane vidíme pomerne nízku ochotu existujúcich klientov prestupovať z dlhopisových fondov do výnosnejších akciových. Na záver mi dovoľte povedať, že v Národnej banke Slovenska sme si plne vedomí zásadných zmien, ktoré nám prináša táto nová situácia. Vývoj, ktorého sme dnes svedkami, menovite vojna u našich susedov a globálny rast cien, je úplne odlišný od toho, kam ešte nedávno smerovali naše predstavy a očakávania. To vytvára, samozrejme, veľkú mieru neistoty ohľadom ďalšieho vývoja. Ale sme si tiež vedomí, že cesta k riešeniu každého problému vedie cez čo najhlbšie pochopenie jeho povahy a intenzity. Keďže šťastie praje pripraveným a na to sú potrebné najmä dobré informácie o tom, kde sme a kam smerujeme, práve to je v súčasnosti pre nás v NBS prioritou. A preto, ak je v tejto správe... aj v tejto správe prinášame niektoré obavy z toho, že v budúcnosti môžu niektoré riziká vzrásť. Robíme to najmä s cieľom, aby sme sa na túto situáciu vedeli čo najlepšie pripraviť. Ďakujem, skončil som.